b'\n_START_ARTICLE_\nDru\xc5\xa1tveni plesovi\n_START_PARAGRAPH_\nDru\xc5\xa1tveni plesovi se uglavnom ple\xc5\xa1u u paru. To su menuet, tango, rock n roll, salsa, mambo, paso doble, cha cha cha, valcer, polka... Trenutno su vrlo popularni Latino-ameri\xc4\x8dki plesovi. Mnogi uzimaju te\xc4\x8dajeve da bi u svoj \xc5\xbeivot unijeli malo latino ritma. No jo\xc5\xa1 uvijek nisu popularniji od valcera koji je ve\xc4\x87 stolje\xc4\x87ima omiljen na svadbama!_NEWLINE_Dru\xc5\xa1tveni plesovi stolje\xc4\x87ima su omiljeni na\xc4\x8din dru\xc5\xa1tvene zabave. Stariji dru\xc5\xa1tveni plesovi zahtjevali su u\xc4\x8denje koraka i pokreta, a plesna vje\xc5\xa1tina bila je dio kulturnog pona\xc5\xa1anja i dru\xc5\xa1tvenog statusa. Za dobro obrazovanog \xc4\x8dovjeka nepoznavanje plesa bilo je ravno nepismenosti._NEWLINE_Ples naj\xc4\x8de\xc5\xa1\xc4\x87e prati instrumentalna glazba, ne\xc5\xa1to rje\xc4\x91e vokalno-instrumentalna. Na svim dru\xc5\xa1tvenim plesovima obavezno su svirali glazbenici. Tek od 20. st., nakon izuma radija i gramofona, mo\xc5\xbee se plesati bez prisutnosti izvo\xc4\x91a\xc4\x8da._NEWLINE_Za izvo\xc4\x91enje plesne glazbe va\xc5\xbean je jasno nagla\xc5\xa1en glazbeni puls i pravilna metrika. Svaki dru\xc5\xa1tveni ples ima karakteristi\xc4\x8dan tempo, ritam i glazbeni metar \xc4\x8dime se lak\xc5\xa1e prepoznaje slu\xc5\xa1anje glazbe.'